Makhosini Nkosi (ANC)
Hierdie artikel handel oor die Natalse dorp. Sien gerus Newcastle vir 'n lys van ander dorpe en stede met dieselfde naam.
Newcastle is die setel van die Newcastle Plaaslike Munisipaliteit en die Amajuba-distriksmunisipaliteit. Amajuba is die vyfde-digste bevolkte munisipaliteit in KwaZulu-Natal. Dannhauser (1516 km²), Newcastle (1956 km²) en Utrecht (3539 km2) word by die munisipaliteit ingesluit. Die gemiddelde bevolkingsdigtheid is 67,7 per km2.
In 1854 is die dorp strategies uitgelê deur die Landmetergeneraal van die Natalkolonie, Dr. PC Sutherland, om as rusplek te dien vir mense wat op reis was tussen Durban en Johannesburg. Die dorp is later Waterfall River Township genoem na die Ncandurivier.
Om Koningin Victoria se Silwer (60ste) jubileum in 1897 te vier, is 'n sandsteengebou in die middel van die dorp gebou. Dit staan nou bekend as Newcastle se stadsaal wat na twee jaar voltooi is.
Ncandu Waterval is slegs 12 km buite die dorp in die rigting van Normandien. Dit bied ontspanningsarea in die natuur met braai- en ablusiefasiliteite.
Die Chelmsford Natuurreservaat is wel bekend onder vissermanne vir die dam se karp. Die park beslaan 1000 ha, en het renosters, sebras, blouwildebeeste, blesbokke, en springbokke. Die reservaat bied ook oornagakkomodasie en is minder as 30 minute se ry van die dorp af.
Daar is ook verskeie 4x4-roetes.
Onlangs het 'n R100 miljoen kasino in Newcaslte sy deure geopen. Century Casino is 'n luukse kasino met 'n 4-ster hotel, 'n badplaas (spa) en verskeie vermaakareas.
'n Verskeidenheid inkopiesentrums word ook hier aangetref, waaronder Amajuba Mall, Victorian Mall (met bioskoop), Scott Street Mall, Village Mall, Taxi City en Pick-n-Pay Sentrum. Century Mall, 'n R450 mijoen inkopiesentrum, is in 2009 geopen. . Daar is ook 'n aantal kleiner inkopiesentrums wat nader aan die woongebiede geleë is.